text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000002", "text": "\u201cWarra kitaabaa wanta irra gaarii ta\u2019een malee hin falminaa, isaan keessaa warra zaalimota ta\u2019an malee. Jedhaa, \u201cGara keenyatti kan buufamee fi gara keessaniitti kan buufametti amannee jirra. Gabbaramaan keenyaa fi Gabbaramaan keessan Tokkicha. Nuti Isaaf ajajamoodha.\u201d Suuratu Al-Ankabuut 29:46)"}, {"text_idx": "#000003", "text": "Yaa warra amantan! Isaan keessaa namoota zaalimoota ta\u2019an malee Yahuudotaa fi Kiristaanota tooftaa gaarii ta\u2019een, dubbii bareedan, karaa laafaan gara haqaatti waamun malee hin falminaa. Wanti irra gaarii ta\u2019e: ragaalee qabatamoo, karaa hundarra gaarii ragaalee kanniin ittiin dhiyeessanii fi haala gaarii of keessatti hammata."}, {"text_idx": "#000004", "text": "Ragaaleen qabatamoon aayata Qur\u2019aanaa fi mallattoolee samii fi dachii keessa jiran hammatu. Karaan hundarra gaariin ragaalee kanniin itti dhiyeessan immoo nama si faallessuu amansiisuuf karaa gabaabaa fi laafaa filachuudha. Haalli gaariin immoo niyyaan namaa tolu, dubbiin laafaa fi bareedaa ta\u2019u. Fakkeenyaaf, namni ragaalee qabatamoo ittiin falmu qabatee garuu kan nama arrabsuu yoo ta\u2019e wanta irra gaarii ta\u2019een hin falminee jechuudha."}, {"text_idx": "#000005", "text": "Akkasumas, namni nu faallessu sobaan yoo nu falme, haqaan falmutu nurra jira. Qur\u2019aana keessatti tooftaa falmii bakka adda addaatti ni arganna. Mee isaan keessaa akka fakkeenyaatti wal falmii Nabii Ibraahimii fi mootii jidduutti adeemsifame haa ilaallu:"}, {"text_idx": "#000006", "text": "\u201cSila gara nama Rabbiin mootummaa isaaf kenninaan Gooftaa isaa ilaalchisee Ibraahimin falme hin ilaallee? Yeroo Ibraahim, \u201cGooftaan kiyya Kan jiraachisuu fi ajjeesudha.\u201djedhe. Innis, \u201cAnis nan jiraachisa, nan ajjeesa.\u201djedhe. Ibraahim ni jedhe, \u201cDhugumatti Rabbiin aduu bahaan fida, ati immoo dhiyaan fidi.\u201d Achumaan kan kafare dhama\u2019e. Rabbiin namoota zaalimtoota hin qajeelchu.\u201d Suuratu Al-Baqarah 2:258"}, {"text_idx": "#000007", "text": "Namtichi kuni Rabbiin mootummaa (aangoo) waan isaaf kenneef of tuulee daangaa darbe. \u201cGooftaan kee eenyu?\u201d jechuun Nabii Ibraahimin gaafate. Ibraahimis akkana jechuun deebise: \u201cGooftaan kiyya uumamtootaaf jireenya kan kennuudha. Ammas, yeroo du\u2019aa lubbuu isaan keessaa Kan fudhatuudha. Inni jiraachisuu fi yeroo du\u2019aa nafsee fudhachuun kophaa kan ta\u2019eedha.\u201d Namtichis ni jedhe, \u201cAnis nan jiraachisa, nan ajjeesa. Kana jechuun nama ajjeesu barbaade nan ajjeesa. Nama tursiisu barbaade nan tursiisa.\u201d Ergasii Ibraahim ni jedheen: \u201cRabbiin ani gabbaru aduu bahaan fida. Ati seera Rabbii kana jijjiruun dhiyaan fiduu dandeessaa?\u201d Ergasii kaafirri kuni ni dhama\u2019e. Mormiin isaas ni cite. Dhimmi isaa akka dhimma zaalimtootaa Rabbiin haqaa fi wanta sirriitti hin qajeelchineeti.[1]"}, {"text_idx": "#000008", "text": "Wal falmii kana keessatti Nabii Ibraahim (aleyh salaam) ragaalee qabatamoo ni dhiyeesse. Ragaaleen kunniinis: \u201cGooftaan kiyya Kan jiraachisuu fi ajjeesudha.\u201djedhe, \u201cDhugumatti Rabbiin aduu bahaan fida, ati immoo dhiyaan fidi.\u201d"}, {"text_idx": "#000009", "text": "Ammas karaa laafaa ragaalee kanniin itti dhiyeessu filate. Yommuu mootichi kuni \u201cAnis nan jiraachisa, nan ajjeesa.\u201djedhe, Nabii Ibraahimis mormii keessa seenuun \u201cAti hin jiraachistu, hin ajjeestu. Ati sababa qofa hojjatte\u201d hin jenneen. Kana irra, \u201cDhugumatti Rabbiin aduu bahaan fida, ati immoo dhiyaan fidi.\u201d Jedheen."}, {"text_idx": "#000010", "text": "Ammas, dubbii Nabii Ibraahim keessa arrabsoon, tuffii fi jabeenyi hin jiru. Kanaafu, billati hiya ahsan (wanta irra gaarii ta\u2019een) falmuun ragaalee dhugaa fi qabatamoo, karaa gabaabaa ittiin nama amansiisanii fi haala dubbii ittiin dhiyeessan of keessatti qabata."}, {"text_idx": "#000011", "text": "Garuu Yahuudotaa fi Kiristaanota keessaa namoota garii waliin yeroo haala armaan olii kanaan falman bu\u2019aa hin buusnetu jira. Kanaafu, namoota akkanaa itti aanse dubbate: \u201cisaan keessaa warra zaalimota ta\u2019an malee.\u201dKunniin namoota haqni erga ifa isaaniif ta\u2019e of tuulanii fi haqaaf gadi hin jenneedha. Akkasumas, warra waraana Muslimoota irratti bananiidha. Namoota akkanaa takkaa isaan waliin falmuu dhiisuu, takkaa immoo seeyfin isaanitti duuludha. Haalli kuni wanta isaaf maluuf itti fayyadaman. Haalli seeyfin isaanitti duulu kan barbaachisu yoo ta\u2019ee fi nu bira humni seeyfin isaanitti duulu yoo jiraate, itti duuludha. Ta\u2019uu baannan, nuti humna yoo hin qabaatinii fi fooyya\u2019insi isaan dhiisu keessa kan jiru yoo ta\u2019e, nuti isaan dhiifna.[2]"}, {"text_idx": "#000012", "text": "Jedhaa, \u201cGara keenyatti kan buufamee fi gara keessaniitti kan buufametti amannee jirra. Gabbaramaan keenyaa fi Gabbaramaan keessan Tokkicha. Nuti Isaaf ajajamoodha.\u201dHima kana keessatti Rabbiin subhaanahu wa ta\u2019aalaa tooftaa wal falmiin ittiin jalqabamu ibsa. Tooftaan kunis: dogongora yoookiin jallina nama waliin falmitanii bu\u2019uuraa fi tuqaa jalqabaa wal falmii hin godhinaa. Garuu isinii fi nama isin faallessu jidduutti haqa waliinii (common) ta\u2019e irraa jalqabaa. Kana jechuun wal falmii fi mariin tuqaa irratti wal dhaban osoo hin ta\u2019in tuqaa ijoo irratti wali galan irraa jalqabamu qaba. Ergasii namni waliin falman kana akka hubatu taasisuudha: ijjannoon keessan wanta irratti wali galtaniin kan wal simatuudha, ijannoon isaa immoo wanta irratti wali galtan kan faallessuudha.[3]"}, {"text_idx": "#000013", "text": "\u201cGara keenyatti kan buufamee\u201d kana jechuun Qur\u2019aanatti amanne. \u201cgara keessaniitti kan buufametti amannee jirra.\u201d Kana jechuun Tawraati fi injilii harka namaatiin jijjiraman osoo ta\u2019in Tawraati fi Injilii Rabbiin irraa buufamanitti amanne."}, {"text_idx": "#000014", "text": "\u201cGabbaramaan keenyaa fi Gabbaramaan keessan Tokkicha.\u201d Kana jechuun Gabbaramaan keenyaa fi Gabbaramaan keessan kan haqaan gabbaramu tokkicha."}, {"text_idx": "#000015", "text": "Aayah tana ilaalchisee mee wanta Shekh Abdurahmaan As-Sa\u2019dii jedhe asitti haa dhiyeessinu: Jedhaa, \u201cGara keenyatti kan buufamee fi gara keessaniitti kan buufametti amannee jirra. Gabbaramaan keenyaa fi Gabbaramaan keessan Tokkicha. Nuti Isaaf ajajamoodha.\u201d"}, {"text_idx": "#000016", "text": "Kana jechuun falmiin warra kitaabaa waliin adeemsiftan, wanta gara keessaniitti buufamee fi gara isaanitti buufametti amanuu, Ergamaa keessanii fi Ergamaa isaaniitti amanuu fi Gabbaramaan tokkicha ta\u2019uu irratti haa hundaa\u2019u. Wal falmiin keessan haala kitaabban Rabbiin irraa bu\u2019an irraa waa qeequn ykn Ergamtoota irraa Ergamaa tokko maqaa xureessun ta\u2019uu hin qabu. Akkuma wallaalan yommuu nama isa faallesse falmu hojjatu. Haqaa soba osoo hin jedhin wanta isa bira jiru hunda qeeqa. Kuni zulmii fi naamusa falmii keessaa bahuudha. Dirqamni namarra jiru soba nama falmu bira jiruu deebisuu fi haqa isa bira jiru immoo fudhachuudha. Osoo kaafira ta\u2019ellee dubbii isaatiif haqni hin deebifamu."}, {"text_idx": "#000017", "text": "Akkasumas, falmii warra kitaaba waliin adeemsisan qajeelfama bu\u2019uuraa kana irratti hundeessun Qur\u2019aanaa fi Ergamaa Rabbii (SAW) akka mirkaneessan isaan taasisa. Sababni isaas, hundee amanti kitaabbanii fi Ergamtoonni irratti wali galan, akkasumas, warra wal falman jidduutti kan mirkanaa\u2019e ilaalchisee yoo dubbate, kitaabbanii fi Ergamtoota hundatti akka amanu isa dirqisiisa.\u201d [4]"}, {"text_idx": "#000018", "text": "Fkn, Kiristaanni, hundee amanti kan akka Rabbiin gabbaramaa Tokkicha ta\u2019uu ilaalchisee yoo dubbate, Qur\u2019aanaa fi Nabii Muhammadin (SAW) dabalatee kitaabbanii fi Ergamtoota hundatti amanuun isarra jira. Sababni isaas, kitaabbanii fi Ergamtoonni hundi Rabbiin gabbaramaa tokkicha qofa akka ta\u2019e irratti wali galu. Namni Injiilitti nan amana, Qur\u2019aanatti immoo hin amanu jedhe, dubbii isaa kana keessa wal diiggatu jira. Sababni isaas, hundeen amantii Qur\u2019aana keessa jiru injiil keessas ni jira. Kanaafu, Qur\u2019aanatti hin amanu jechuun isaa injiilittis hin amanu jechuu isaati."}, {"text_idx": "#000019", "text": "Akkasumas, Rabbiin qofti gabbaramu akka qabu Qur\u2019aana, Tawraati fi Injiil keessatti kan mirkanaa\u2019edha. Kiristaanni Tawraati fi Injiilitti nan amana jedhu Rabbiin gabbaruu dhiisee Iyyasuusin ykn haadha isa yoo gabbare (waaqefate), kuni amanti isaa diiga. Dhugaadhaan tawraati fi injiilitti hin amanne jechuudha."}, {"text_idx": "#000020", "text": "\u201cNuti Isaaf ajajamoodha.\u201d Kana jechuun nuti Rabbi qofaaf ajajamna, masakamna. Nuti abbooti amantaa ykn nabiyyoota fi ergamtoota hin waaqefannu. Namoonni kunniin hundu akkuma keenyaa namoota Rabbi Gooftaa isaanii ta\u2019ee qofa akka gabbaran isaan irraa barbaadamuudha.[5]"}, {"text_idx": "#000024", "text": "Dubbii fi Hojii Iimaana Diigan"}]